**2015. május 4.**

**SAJTÓKÖZLEMÉNY**

**Hogyan válhat a kutatás termékké?**

Innovációs Nap, Kapcsolati Fórum és BNI találkozó a PTE-n

**A Pécsi Tudományegyetem tudatosan mozgósítja energiáit a kapcsolatépítés felé, hiszen 10 karán rengeteg olyan kutatás zajlik, mely vállalkozások bevonásával termékké is válhat, a partnerek azonban nehezen találnak egymásra. Május 4-én, a már hagyományosnak számító Innovációs Nap mellett a Kapcsolati Fórum és a délutáni Business Network International (BNI) partnertalálkozó is abban a szellemben született, hogy egy tető alá hozza az egyetem tudományos életének képviselőit és az együttműködésre nyitott vállalkozókat, a kapcsolatépítés érdekében.**

A PTE Kutatáshasznosítási és Technológia-transzfer Osztálya immár ötödik alkalommal szervezi meg a PTE Innovációs Napot azzal a céllal, hogy szélesebb közönség is megismerkedhessen az egyetemhez köthető legújabb kutatási eredményekkel, találmányokkal és együttműködésekkel. A Szentágothai János Kutatóközpontban számos kutatási területhez kapcsolódóan tartanak előadásokat, melyek pozitív példaként szemléltetik a folyamatot, ahogyan egy egyetemi projekt valós, piaci termékké válik – legyen szó akár PH mérésére alkalmas marhabendő szondáról vagy a tüdődaganat szűrésére alkalmas mobil applikációról.

Az esemény idén kiegészül a Kapcsolati Fórummal, melynek előadásai kifejezetten a vállalkozókat célozzák meg a PTE innovációs tevékenységeinek bemutatásával, valamint az egyetem marketing eszköztárának szemléltetésével és a tudatos üzleti kapcsolat-menedzsment rövid ismertetésével, melyek hozzájárulnak ahhoz, hogy a vállalkozók könnyebben megtalálhassák az együttműködési lehetőségeket.

A programon a részvétel ingyenes, de regisztrációhoz kötött. Az előadások után pedig külön regisztrációval a BNI partnertalálkozóhoz is csatlakozhatnak mindazok, akik bővíteni szeretnék kapcsolatrendszerüket potenciális új üzleti partnerek megismerésével. „Szükségszerű megtalálni a kapcsolódási pontot a vállalkozókkal” – mondta Deliné Dr. Győrmárton Rita, a Marketing Osztály Kapcsolati Irodájának vezetője. – „A PTE kutatási profilja rengetegszer egybevág a legkülönbözőbb cégek tevékenységei körével, nehéz azonban megtalálni az együttműködésre nyitott vezetőket, akik közbenjárása szükséges ahhoz, hogy a kidolgozott tervek meg is valósulhassanak. Ekkor válik különösen fontossá egy olyan szervezet, mint a BNI, mely összehozza azokat, akik a fejlődéshez megfelelő háttérrel és attitűddel rendelkeznek.”

A PTE 2014 decemberében csatlakozott a BNI-hoz, mely rövid idő alatt felülmúlta a Marketing Osztály kapcsolattartóinak várakozásait. A heti rendszerességű üzleti találkozókon rengeteg új partnerre tettek szert az elmúlt hónapokban, melyek számát a májusi nyilvános eseménnyel meg szeretnék sokszorozni. – „Egy újfajta gondolkodásmódot adunk át a partnertalálkozókon” – mondta Ferling József, a BNI Magyarország kommunikációs igazgatója. – „A tudatos kapcsolatépítés elengedhetetlen, hiszen az új partnerek nem jönnek be maguktól az ajtón. Az „Aki ad, az nyer!” filozófia nem az azonnali üzletkötésre helyezi a hangsúlyt, hanem a tagok általános hozzáállását változtatja meg. Nyitott szemmel járnak és, ha lehetőségük adódik rá, bizalmi alapon, jutalékmentesen nyújtanak egymásnak üzleti ajánlásokat. Ez a szemléletmód az, aminek közösen köszönhetik sikerüket és azt a 14 milliárd forintot meghaladó többletbevételt, amit az elmúlt év során egymásnak generáltak.”

Az Innovációs Nap, a Kapcsolati Fórum és a BNI Partnertalálkozó hozzájárul ahhoz, hogy a lehetséges üzleti partnerek betekintést nyerhessenek a PTE életébe, megismerkedhessenek működésének és kutatási portfóliójának egy részével. Természetesen az idő rövidsége meggátolja, hogy az egyetem összes tudományterületét felvonultassák, azonban az előadások és az azt követő networking biztos alapot adhat a jelen levőknek, amire a későbbiekben építkezhetnek.

*A Business Network International egy 1985-ben alapított nemzetközi szervezet, mely pozitív, támogató, strukturált hátteret biztosít a vállalkozások kapcsolati tőkéjének növeléséhez. 59 országban, több mint 6500 csoporttal és 170 ezer főt meghaladó taglétszámmal működik. A hazai képviselete 2008-ban alakult meg, mely immáron Budapest mellett 15 vidéki városban is jelen van, összesen 800 taggal. Az elmúlt évben, csak Magyarországon 14 milliárd forintot meghaladó többletbevételt generáltak egymásnak a BNI tagjai, akik jutalékmentesen, bizalmi alapon nyújtottak üzleti ajánlásokat egymásnak.*

Az Innovációs Nappal és a PTE innovatív kutatásaival kapcsolatban bővebb információt a [www.innovacio.pte.hu](http://www.innovacio.pte.hu) oldalon találnak, vagy Kottászné dr. Vass Orsolyától, a KTTO osztályvezetőjétől kérhetnek a [vass.orsolya@pte.hu](mailto:vass.orsolya@pte.hu) címen. Ha a PTE-vel kapcsolatban lenne kérdése, dr. Deliné Győrmárton Ritát, a PTE Marketing Osztály Kapcsolati Irodájának vezetőjét keresse, a [gyormarton.rita@pte.hu](mailto:gyormarton.rita@pte.hu) címen, vagy a 30/310-5181-es telefonszámon.